**národná rada slovenskej republiky**

VIII. volebné obdobie

Číslo: PREDS-188/2020

**185a**

**Informácia**

**o prerokovaní zákona z 15. júla 2020, ktorým sa mení a dopĺňa zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov, vrátený prezidentkou Slovenskej republiky na opätovné prerokovanie Národnou radou Slovenskej republiky (tlač 185) vo výboroch Národnej rady Slovenskej republiky**

Národná rada Slovenskej republiky schválila 15. júla 2020 zákon, ktorým sa mení a dopĺňa zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov.

Prezidentka Slovenskej republiky podľa čl. 102 ods. 1 písm. o) Ústavy Slovenskej republiky vrátila uvedený zákon Národnej rade Slovenskej republiky na opätovné prerokovanie a vo svojom rozhodnutí z 3. augusta 2020 č. 4824-2020-KPSR uviedla dôvody, ktoré ju viedli k tomu, aby využila svoju ústavnú právomoc.

Na základe toho predseda Národnej rady Slovenskej republiky rozhodnutím č. 175 z 10. augusta 2020 pridelil zákon z 15. júla 2020, ktorým sa mení a dopĺňa zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov, vrátený prezidentkou Slovenskej republiky na opätovné prerokovanie Národnou radou Slovenskej republiky (tlač 185) na prerokovanie výborom:

Ústavnoprávnemu výboru Národnej rady Slovenskej republiky

a

Výboru Národnej rady Slovenskej republiky pre ľudské práva a národnostné menšiny ako gestorskému výboru.

I.

Prezidentka Slovenskej republiky podľa čl. 102 ods. 1 písm. o) Ústavy Slovenskej republiky vrátila zákon z 15. júla 2020 na opätovné prerokovanie Národnou radou Slovenskej republiky. V III. časti svojho rozhodnutia z 3. augusta 2020 č. 4824-2020-KPSR navrhla, aby Národná rada Slovenskej republiky pri opätovnom prerokovaní zákon **neprijala ako celok**.

II.

Určené výbory zaujali k návrhu prezidentky uvedeného v III. časti jej rozhodnutia nasledovné stanoviská:

* Ústavnoprávny výbor Národnej rady Slovenskej republiky vrátený zákon prerokoval 2. septembra 2020 a neprijal uznesenie, nakoľko predložený návrh na uznesenie nezískal podporu nadpolovičnej väčšiny všetkých poslancov výboru.
* Výbor Národnej rady Slovenskej republiky pre ľudské práva a národnostné menšiny vrátený zákon prerokoval 2. septembra 2020 a neprijal uznesenie, nakoľko predložený návrh na uznesenie nezískal podporu nadpolovičnej väčšiny všetkých poslancov výboru.

III.

Gestorský výbor na svojej 10. schôdzi 2. septembra 2020 rokoval o návrhu spoločnej správy výborov, vrátane návrhu záverečného stanoviska gestorského výboru. Predložený návrh záverečného stanoviska gestorského výboru nebol schválený, preto určená spoločná spravodajkyňa výborov Eva Hudecová predloží informáciu o výsledku rokovania určených výborov a bude predkladať návrh na ďalší postup.

Peter Pollák v. r.

podpredseda Výboru Národnej rady Slovenskej republiky pre ľudské práva a národnostné menšiny